  Майя Бывальцева «Егитъёслы квартира» программае пыриськыны мылкыд каризы Удмуртиысь 2 сюрс 230 семьяос. Вордӥськонэ, 17-тӥ коньывуонэ, со сярысь вераз элькун тӧролэн, но кивалтэтлэн администрацизылэн кивалтӥсезлэн воштӥсез Владислав Поджаров. «2015-тӥ арысь южтолэзьысен та дырозь программае пыриськыны мылкыд каризы 2 сюрс 230 семьяос. 2015-тӥ арын кун юрттэт басьтӥзы 286 семьяос, со пӧлысь 15 семьяослы куинетӥ нылпизы вордскем бере 300 сюрс манетэн сётэмын. 2016-тӥ арын программае пыриськон понна куриськон сётӥзы 282 семьяос. 1-тӥ коньывуонлы Удмурт Элькунлэн коньдэтысьтыз берыктонтэм субсидиос басьтӥзы 462 семьяос, оглом 100 миллион манет тыр. Куинетӥ нылпизы вордскем бере 30 семьяослы 9 миллион манет тыр мерлыко тыронъёс сётэмын», — вераз Поджаров Удмуртиысь тӧролэн резиденцияз ортчем аппарат кенешонын. Озьы ик солэн верамезъя, 2016-тӥ арын Удмуртилэн коньдэтаз программалы 110 миллион манет чакламын вал. Со быдэсъян улсын коньдонлэн быдӟалаез 20 миллион манетлы будэтэмын. Со сяна, нылпи вордскем бере мерлыко тыронъёс понна 2 миллион манет ватсамын. Озьы 2016-тӥ арын программаез быдэсъяны 132 миллион манет висъямын луоз. Тегъёс: Мерлык Ижкар улонинты егитъёс Удмуртия коньдэт коньдон  